PREDKLADACIA SPRÁVA

Dňa 23. apríla 2015 sa v Bruseli uskutoční mimoriadne zasadnutie Európskej rady. Delegáciu SR povedie predseda vlády SR Robert Fico. 

Mimoriadne zasadnutie Európskej rady sa koná v nadväznosti na opakované tragické udalosti súvisiace s nelegálnou migráciou z krajín severnej Afriky do Európy cez Stredozemné more. Najmä posledná tragédia z 19. apríla 2015 viedla predsedu Európskej rady Donalda Tuska k zvolaniu mimoriadneho zasadnutia Európskej rady k problematike migrácie. Cieľom zasadnutia je prediskutovať na najvyššej úrovni opatrenia členských štátov, ako aj  inštitúcii a agentúr EÚ na okamžité riešenie situácie. Zámerom je predovšetkým definovať spoločné kroky na eliminovanie prevádzačstva a obchodovania s ľuďmi, najmä z oblasti subsaharskej Afriky, zvýšiť úsilie pri pátracích a záchranných operáciách v Stredozemnom mori (search and rescue), vrátane posilnenia činnosti agentúry FRONTEX na južnej hranici EÚ.

Kľúčovou súčasťou opatrení je aj spolupráca s tretími krajinami, t.j. krajinami pôvodu a tranzitu. V tejto súvislosti je dôležitá synergia medzi politikami EÚ v oblasti rozvojovej pomoci a migrácie. Z dlhodobého hľadiska bude nevyhnutné zamerať úsilie aj na hlavné príčiny migrácie do EÚ, ktorými sú nestabilita, násilie, ozbrojené konflikty, zlá sociálno-ekonomická situácia a absencia vlády práva vo viacerých krajinách. Na mimoriadnom zasadnutí Európskej rady bude v tejto súvislosti osobitná pozornosť venovaná Líbyi a jej susedným krajinám ako jednej z hlavných ciest prevádzačov migrantov a nelegálneho obchodovania s ľuďmi.
Návrh zloženia delegácie SR bol zostavený v spolupráci s Úradom vlády SR. Konečné zloženie delegácie určí predseda vlády SR.

Preprava členov delegácie bude zabezpečená leteckým špeciálom SR.


